Roraima kaprimulgo

Roraima kaprimulgo aŭ Rorajma kaprimulgo (Tepuiornis whitelyi, laŭ kio ankaŭ kaprimulgo de Whitely) estas specio de kaprimulgoj en la kaprimulga familio Kaprimulgedoj, nura birdospecio en la genro Tepuiornis. Ĝi troviĝas en Brazilo, Gujano, kaj Venezuelo.

Taksonomio
La Rorajman kaprimulgon formale priskribis en 1885 kiel Antrostomus whitelyi la angla natursciencisto Osbert Salvin, bazite sur specimeno kolektita sur Monto Rorajmo en Brita Gujano fare de la ornitologo Henry Whitely. La specia epiteto estis elektita por honori la kolektanton. La specio dekomence estis lokita en la genron Setopagis, sed molekulgenetika studo pri la kaprimulgoj farita en 2023 fare de Snorri Sigurðsson kaj Joel Cracraft trovis, ke la Roraima kaprimulgo estis nur malproksime parenca al la aliaj membroj de la genro. En 2025 la AviList-teamo movis la specion al nova monotipa genro, Tepuiornis, kiu estis proponita de Thiago Costa kaj kolegoj en 2023. La genronomo kombinas Tepui, tablopinta monto, kaj la antikvan grekan ορνις/ornis signifantan "birdo". La specio estas monotipa: neniu subspecio estas agnoskita.

Aspekto
La Roraima kaprimulgo estas 21 ĝis 22,4 cm longa. Maskloj pezas 30 ĝis 40 g kaj inoj 45 ĝis 48 g. La supraj partoj de la masklo estas nigrecbrunaj kun cinamokoloraj kaj grizecaj makuloj. La vostoplumoj estas malhelbrunaj; la plej eksteraj tri paroj havas malfortajn sed larĝajn palflavajn striojn kaj du paroj havas grandajn blankajn makulojn ĉe siaj pintoj. La flugiloj estas plejparte malhelbrunaj kun maldika blanka strio proksime al la fino kaj blankaj makuloj proksime al la korpo. La mentono kaj supra gorĝo estas malhelbrunaj, la malsupra gorĝo blanka, la brusto malhelbruna kun palflavaj strioj, kaj la ventro kaj flankoj palflavaj kun brunaj strioj. La ino estas pli bruneca ol nigreca, la flugilmakuloj kaj strioj estas pli malgrandaj kaj flavaj anstataŭ blankaj, kaj la blankaj makuloj sur la vosto estas pli malgrandaj.West, M. kaj T. S. Schulenberg (2024). Roraiman Nightjar (Tepuiornis whitelyi), versio 1.1. En Birds of the World (T. S. Schulenberg, Editor). Cornell Lab of Ornithology, Ithaca, NY, USA.  Alirita la 3an de Decembro, 2024

Distribuado kaj habitato
La Rorajma kaprimulgo troviĝas en la tepuja regiono ĉe la kuniĝo de sudorienta Venezuelo, sudokcidenta Gujano, kaj plej norda Brazilo. Ĝi loĝas en malfermaj areoj kiel savano, maldensejoj, kaj la randoj de arbaro. Laŭ alteco ĝi varias inter 1 280 kaj 1 800 m en Venezuelo, sed estis registrita eĉ je malaltaj altitudoj de 850 m en Gujano.

Kutimaro
Manĝado
La Rorajma kaprimulgo estas noktula. Malmulto estas konata pri ĝia manĝokonduto, ĉu ĝi manĝoserĉas per antaŭenirado de la grundo aŭ de malalta ripozejo kaj/aŭ dum kontinua flugo.

Reproduktado
La reprodukta biologio de la Rorajma kaprimulgo estas nekonata. Oni supozas, ke ĝi demetas unu aŭ du ovojn rekte sur la teron same kiel aliaj kaprimulgoj.

Voĉo
La kanto de la Rorajma kaprimulgo estas "enfosa hriar, altiĝanta kaj poste malaltiĝanta laŭ tonalto, kaj ripetata je intervaloj de 1-2 sekundoj."

Statuso
La IUCN origine en 1988 taksis la Rorajman kaprimulgon kiel Preskaŭ Minacata kaj ekde 2004 kiel Malplej Zorgiga. Ĝia populacio estas nekonata kaj oni kredas, ke ĝi malpliiĝas. La ĉefa minaco estas viveja modifo, ĉu intenca aŭ per fajro; la tepuja vegetaĵaro, kiam difektita, ne rekreskas, sed estas anstataŭigita per vegetaĵaro malpli taŭga por la kaprimulgo.

 Referencoj 

Eksteraj ligiloj

Kategorio:Kaprimulgoformaj
Kategorio:Birdoj de Sudameriko
Kategorio:Birdoj de Venezuelo